F'kuntest ta' żieda fil-kompetizzjoni globali, l-UE issa għandha għodda effettiva biex tindirizza prattiki kummerċjali inġusti li jistgħu jitfaċċaw fis-settur tat-trasport bl-ajru minn kumpaniji li jinsabu f'pajjiżi li mhumiex fl-UE. Ir-regolament adottat mill-Kunsill illum għandu l-għan li jiżgura kompetizzjoni tajba u jgħin biex tinżamm konnettività għolja madwar l-UE. Ftehim proviżorju ntlaħaq bejn il-presidenza tal-Kunsill u l-Parlament Ewropew fl-20 ta' Novembru 2018. Kompetizzjoni ġusta bejn it-trasportaturi tal-ajru tikkontribwixxi għal għażla usa' ta' titjiriet u prezzijiet aktar affordabbli għall-klijenti. Ir-regolament jagħti s-setgħa lill-Kummissjoni li twettaq investigazzjoni u tieħu miżuri finanzjarji jew operazzjonali ta' rimedju jekk linja tal-ajru mhux tal-UE tuża prattika li toħloq distorsjoni fis-suq li tkun ikkawżat jew li thedded b'mod ċar li tikkawża ħsara lil trasportatur tal-ajru tal-UE. Kemm il-miżuri finanzjarji kif ukoll dawk operazzjonali ser jiġu adottati permezz ta' att ta' implimentazzjoni tal-Kummissjoni. Madankollu, il-miżuri operazzjonali ser ikunu soġġetti għal proċedura aktar stretta. Ir-regoli l-ġodda jissostitwixxu regolament 868/2004 eżistenti, li ġie ppruvat mhux effettiv u li qatt ma ntuża fil-prattika. Fil-livell internazzjonali, la l-Organizzazzjoni Dinjija tal-Kummerċ (WTO) u lanqas l-Organizzazzjoni tal-Avjazzjoni Ċivili Internazzjonali (ICAO) ma għandhom qafas li jirregola l-kompetizzjoni fost it-trasportaturi tal-ajru. Il-vot tal-lum tal-Kunsill jikkonkludi l-proċedura leġislattiva. Il-Parlament Ewropew ivvota fl-14 ta' Marzu 2019. Ir-regolament ser jiġi ffirmat miż-żewġ istituzzjonijiet u ser jiġi ppubblikat fil-Ġurnal Uffiċjali tal-UE. Dan ser jidħol fis-seħħ 20 jum wara l-pubblikazzjoni Regolament dwar is-salvagwardja tal-kompetizzjoni fit-trasport bl-ajru – test sħiħ Regoli dwar il-kompetizzjoni ġusta fit-trasport bl-ajru – il-Kunsill jappoġġa ftehim proviżorju (stqarrija għall-istampa, 12/12/2018) Ara l-paġna tal-laqgħa